PREDKLADACIA SPRÁVA
Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov Ministerstvo vnútra Slovenskej republiky predkladá návrh poslancov Národnej rady Slovenskej republiky Miroslava ČELLÁRA, Richarda ELIÁŠA a Štefana GAŠPAROVIČA na vydanie zákona, ktorým sa mení zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov (tlač 1441).
Ministerstvo vnútra Slovenskej republiky k predloženému poslaneckému návrhu zákona uvádza:
V š e o b e c n e
Cieľom návrhu zákona je doplniť do zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov (ďalej len „volebný zákon“) nový povinný údaj o dátume podpisu občana, ktorý sa má uvádzať v rámci petície občanov, ktorí žiadajú prezidenta Slovenskej republiky o vyhlásenie referenda. Uvedená úprava sa navrhuje v nadväznosti na návrh skupiny poslancov Národnej rady Slovenskej republiky na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov (tlač 1442), a ktorým sa má zaviesť možnosť referendom skrátiť volebné obdobie Národnej rady Slovenskej republiky. Keďže podľa uvedeného návrhu ústavného zákona zbieranie podpisov na petíciu, ktorou sa má referendum o skrátení volebného obdobia Národnej rady Slovenskej republiky vyhlásiť, by malo mať ustanovenú lehotu šiestich mesiacov od prvého získaného podpisu, navrhuje sa vo volebnom zákone ustanoviť, že občan je v petícii o vyhlásení referenda povinný uviesť aj dátum svojho podpisu. Podľa platného znenia § 202 ods. 6 volebného zákona je občan Slovenskej republiky povinný v tejto petícii uviesť čitateľne svoje meno, priezvisko, adresu trvalého pobytu, dátum narodenia a svoj podpis. Cieľom navrhovanej právnej úpravy je teda zabezpečiť možnosť kontroly dátumu, kedy bol na petícii uvedený prvý podpis občana Slovenskej republiky.
Podľa predkladateľov nebude mať návrh zákona vplyv na rozpočet verejnej správy, vplyv na podnikateľské prostredie, ani sociálne vplyvy. Návrh zákona nebude mať vplyvy na životné prostredie, na informatizáciu spoločnosti, na služby verejnej správy pre občana a ani vplyvy na manželstvo, rodičovstvo, rodinu a deti.
S t a n o v i s k o
Ministerstvo vnútra Slovenskej republiky má za to, že navrhovaná úprava je v nadväznosti na návrh skupiny poslancov Národnej rady Slovenskej republiky na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov (tlač 1442), a ktorý má zaviesť možnosť referendom skrátiť volebné obdobie, nevyhnutná. V prípade, že navrhovaný ústavný zákon bude schválený, bez doplnenia povinného údaja o dátume podpisu občana do volebného zákona nebude možné overiť, či bola splnená podmienka uplynutia šiestich mesiacov od získania prvého podpisu pod petíciu o vyhlásenie referenda o skrátení volebného obdobia.
Navrhovaná úprava je z pohľadu zabezpečenia referenda vykonateľná a cieľ navrhovanej úpravy možno považovať za legitímny.
Vzhľadom na vyššie uvedené Ministerstvo vnútra Slovenskej republiky súhlasí s predloženým návrhom zákona a neuplatňuje k nemu pripomienky.
Z á v e r
Ministerstvo vnútra Slovenskej republiky odporúča vláde Slovenskej republiky vysloviť súhlas s návrhom poslancov Národnej rady Slovenskej republiky Miroslava ČELLÁRA, Richarda ELIÁŠA a Štefana GAŠPAROVIČA na vydanie zákona, ktorým sa mení zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov (tlač 1441).

